Ir-Regolament tal-Kummissjoni (KE) Nru 1216/2003
tas-7 ta' Lulju 2003
li jimplimenta r-Regolament (KE) Nru 450/2003 tal-Parlament Ewropew u tal-Kunsill dwar l-indiċi tal-ispiża tax-xogħol
(Test b'relevanza għall-Ftehim EE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 450/2003 tal-Parkament Ewropew u tal-Kunsill tas-27 ta' Frar 2003 li jikkonċerna l-indiċi dwar l-ispiża tax-xogħol [1], u b'mod partikolari Artikolu 11 tiegħu,
Billi:
(1) Aġġustament staġjonali u tal-jum tax-xogħol ta' l-indiċi ta'l-ispiża tax-xogħol hija parti essenzjali mill-kompilazzjoni ta' l-indiċi. Serje aġġustati jagħmluha possibbli li jitqabblu r-riżultati u li jiġi interpretat l-indiċi b'mod komprensiv.
(2) Formati ta' trasmissjoni predeterminati jnaqqsu l-problemi li jinqalgħu mit-trasmissjoni tad-data u flimkien ma’ rapporti ta' kwalità standardised, itejjbu l-interpretazzjoni u l-użu mgħaġġel ta' l-indiċi tal-ispiża tax-xogħol.
(3) Il-miżuri provduti f'dan ir-Regolament huma skond l-opinjoni tal-Kumitat tal-Programm Statistiku.
(4) Bis-saħħa ta' Artikolu 9 tar-Regolament (KE) Nru 450/2003, ċerti derogi mir-Regolament (KE) Nru 450/2003 għandhom jingħataw,
ADOTTAT DAN IR-REGOLAMENT:
Artikolu 1
Trasmissjoni u proċeduri ta' aġġustament
1. L-indiċi u l-metadata trasmessi għandhom jintbagħtu f'forma elettronika mill-Istati Membri lill-Kummissjoni (Eurostat). It-trasmissjoni għandha tikkonforma ma’ l-istandards adatti ta' skambju approvati mill-Kumitat tal-Programm Statistiku. Il-Eurostat għandha tagħmel disponibbli dokumentazzjoni dettaljata b'relazzjoni ma standards approvati u għandha tipprovdi linji gwida dwar kif jiġu implimentati dawn l-istandards.
2. L-indiċijiet trasmessi u l-metadata għandhom jiġu ppreparati b'dak il-mod li jippermettu interpretazzjoni bl-akbar reqqa tar-riżultati u l-applikazzjoni effiċjenti tal-proċeduri ta' l-aġġustament staġonali tal-Kummissjoni (Eurostat) għall-aggregati Ewropej.
Is-serje ta' l-indiċi għandu jintbagħat fil-forom li ġejjin:
(a) mhux aġġustat;
(b) aġġustat skond il-jum tax-xogħol;
(ċ) aġġustat skond l-istaġun u skond il-jum tax-xogħol.
Artikolu 2
Kwalità
1. Il-kriterji ta' kwalità imsemmija f'Artikolu 8(1) tar-Regolament (KE) Nru 450/2003 għandhom jikkomprendu dan li ġej:
(a) relevanza;
(b) eżattezza;
(ċ) relevanza fiż-żmien u puntwalità
(d) aċċessibilità u kjarezza;
(e) komparabilità;
(f) koerenza;
(ġ) kompletezza.
L-awtoritajiet nazzjonali għandhom jassiguraw li r-riżultati jirriflettu is-sitwazzjoni vera fir-rigward ta' l-attivitajiet ekonomiċi bi grad suffiċjenti ta' rappreżentattività.
2. Ir-rapporti tal-kwalità kif hemm provdut f'Artikolu 8(2) tar-Regolament (KE) Nru 450/2003 għandhom ikunu trasmessi lill-Kummissjoni sal-31 ta' Awissu ta' kull sena l-aktar tard u għandhom jirrelataw ma’ data li tintemm fir-raba kwart tas-sena kalendarja ta' qabel. L-ewwel rapport tal-kwalità għandu jiġi trasmess fil-31 ta' Awissu 2004 l-aktar tard.
3. Il-kontenut tar-rapporti annwali tal-kwalità għall-indiċi ta' l-iżpiża tax-xogħol għandu jkun kif stipulat f’Anness I li jinsab ma’ dan ir-Regolament.
Artikolu 3
Perjodi transitorji
Id-dettalji li jirrelataw mal-perjodi transitorji kif hemm provdut f'Artikolu 9(1) tar-Regolament (KE) Nru 450/2003 huma stipulati f’Anness II li jinsab ma dan ir-Regolament.
Artikolu 4
Studji ta' possibilità
Dettalji li jirrelataw ma’ l-istudji ta' possibilità kif hemm provdut f'Artikolu 10 tar-Regolament (KE) Nru 450/2003 huma stipulati f'Anness III li jinsab ma dan ir-Regolament.
Artikolu 5
Katinar ta' l-indiċi
Il-formola Laspeyres għall-katinar ta' l-indiċi li għandha tintuża għall-kalkolu ta' l-indiċi tal-ispiża tax-xogħol għall-kombinazzjonijiet tan-NACE Rev. 1 sezzjonijiet li hemm referenza għalihom fl-Anness li jinsab mar-Regolament (KE) Nru 450/2003 hija stipulata f’Anness IV li jinsab ma’ dan ir-Regolament.
Artikolu 6
Derogi
Id-derogi mid-dispożizzjonijiet ta' Artikolu 1(2) aċċettati bis-saħħa ta' Artikolu 9(2) tar-Regolament (KE) Nru 450/2003 huma stipulati f’Anness V li jinsab ma’ dan ir-Regolament.
Artikolu 7
Dħul fis-seħħ
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussel, fis-7 ta' Lulju 2003.